দিল্লিতে মুখ্যমন্ত্রী দফতরে সিবিআই তল্লাশি নিয়ে মঙ্গলবারের উত্তাপ বুধবারও জিইয়ে রাখলেন অরবিন্দ কেজরীবাল। ফের নিশানা করলেন অথর্মন্ত্রী অরুণ জেটলিকে। কেজরীবালের বক্তব্য, আসলে দিল্লি ডিস্ট্রিক্ট ক্রিকেট অ্যাসোসিয়েশন (ডিডিসিএ)-র দুর্নীতি নিয়ে তদন্ত করতেই সিবিআইয়ের এই তল্লাশি। ওই সংক্রান্ত ফাইল গোয়েন্দারা ঘাঁটাঘাটি করেন। উল্লেখ্য, দীর্ঘ ১৪ বছর ডিডিসিএ-র সভাপতি পদে ছিলেন অরুণ জেটলি। যদিও কেজরীর অভিযোগ উড়িয়ে দিয়েছেন জেটলি। অন্না হাজারে অবশ্য নিন্দাই করেছেন কেজরীর। 

যে সব ফাইল সিবিআই নিয়েছে, তার তালিকা প্রকাশ কেজরীর। ছবি: টুইটার
গতকালই কেজরী দাবি করেন রাজেন্দ্র প্রসাদ আসলে অজুহাত, তাঁকে অস্বস্তিতে ফেলতেই পাঠানো হয়েছে সিবিআই-কে। আজ আরও এক ধাপ এগিয়ে তিনি বলেছেন, সংসদে জেটলি মিথ্যা দাবি করেছেন। তাঁর অফিসেই তল্লাশি হয়েছে। কোনও কোনও ফাইলের কপি নিয়ে যাওয়া হতে পারে বলেও তিনি দাবি করেছেন। সেই সঙ্গে গতকালের তল্লাশিতে সিবিআই কোন কোন ফাইল নিয়ে গিয়েছে, তার তালিকাও সোশ্যাল মিডিয়ায় প্রকাশ করেছেন কেজরী। 
বিজেপি-র পাশাপাশি দিল্লিতে শীলা দীক্ষিত সরকারের দিকেও আঙুল তুলেছেন কেজরী। তাঁর দাবি রাজেন্দ্র কুমারকে নিয়ে তদন্ত করতে হলে কংগ্রেস সরকারের মন্ত্রীদেরও সেই আওতায় আনা উচিত। সব মিলিয়ে সিবিআই তদন্ত নিয়ে কংগ্রেস তাঁর পাশে দাঁড়ালেও কার্যত কংগ্রেসের দিকেও আঙুল তুললেন কেজরী। অপরদিকে বিহারের বিদ্রোহী বিজেপি নেতা তথা অভিনেতা শত্রুঘ্ন সিনহা এই ইস্যুতে কিছুটা কেজরীবালের পাশে এবং কিছুটা নরেন্দ্র মোদীর পাশে রইলেন। তাঁর, প্রশ্ন কার নির্দেশে সিবিআই তল্লাশি? তাঁর বক্তব্য, প্রধানমন্ত্রীকে ওই ভাষায় আক্রমণ করা ঠিক হয়নি কেজরীবালের।
ডিডিসিএ ইস্যুতে কেজরীবালের পাশে দাঁড়াল কংগ্রেস। তাদেরও নিশানায় জেটলি। এ দিকে, কেজরীর নিন্দা করলেন অন্না হাজারে। তিনি বলেন, ‘‘প্রধান সচিব নিয়োগ করার আগে তাঁর অতীত দেখা উচিৎ ছিল।’’